«Спартак-Налшыкым» и тренер нэхъыщхьэ Биджий Хьэсэнбий
Хуабжьу щытыкIэ гугъум ихуа «Спартак-Налшыкым» и унафэщIыщIэхэр ягъэуващ. Абы и тренер нэхъыщхьэ хъуащ Биджий Хьэсэнбий, генеральнэ директор къулыкъум пэрыувэжащ нэхъапэм илъэс куэдкIэ а къалэныр зыгъэзэщIа Балэ Владимир, спорт директору къэнэжащ Гъубж Вячеслав.
Биджий Хьэсэнбий 1966 гъэм Налшык къыщалъхуащ. «Эльбрус» СДЮШОР-м гъуащхьэтет цIэрыIуэхэу Алдышев Анатолийрэ Беляев Владимиррэ я деж зыщигъэсащ.
Пасэ дыдэу, иджыри школакIуэу, Налшык и «Спартак»-м и гъуащхьэтету 1983 гъэм джэгун иригъэжьащ икIи зэIущIэ 52-м абы и гъуэр ихъумащ. ИлъэситI дэкIри, дзэм къулыкъу щищIэну здраджа Дон Iус Ростов и СКА-м хагъэхьащ. Абы ирашри, ЦСКА-м хэтащ.
КъыкIэлъыкIуэу Мэзкуу и «Локомотив»-м 1989 гъэм ирагъэблэгъащ икIи 1998 гъэ пщIондэ абы хэтащ. СССР-м и кубокым и финалым 1990 гъэм щыджэгуащ. Урысей Федерацэм и чемпионатым и дыжьын (1995, 1998), жэз (1994) медалхэр къихьащ.
Адыгэ щIалэхэм ящыщу япэу хамэ къэрал футбол командэм 1992 гъэм джэгун щригъэжьащ. Петах-Тиквирэ Тель-Авиврэ (Израиль) я «Хапоэль» командэхэм я гъуэр ихъумащ. Европэм и кубокхэр къэхьыным ехьэлIа зэпеуэхэм хэту зэIущIи 9 иригъэкIуэкIащ.
2002, 2004 гъэхэм «Локомотив»-р къэралым и чемпион зэрыхъуам къыхэкIыу, абы и унафэщIхэм яхэту дыщэ медалхэр къыхуагъэфэщащ.
Ещтрэч Владимир и гъусэу 2011 гъэм и япэ илъэс ныкъуэм «Спартак-Налшыкыр» игъэсащ. Иужьрей лъэхъэнэм Мэхъэчкъалэ и «Анжи»-м и спорт директору лэжьащ.
Жыласэ Заурбэч.
